El Govern obre expedient informatiu per l'organització de festes en vaixells al litoral gironí - El Gerió Digital
S'identificaran els propietaris, que podrien ser sancionats
Dimecres, 14 d'agost de 2019 17:15h
El Departament de Territori i Sostenibilitat obrirà de manera immediata un expedient informatiu per l'organització de festes en vaixells en diversos espais del litoral gironí. La tramitació de l'expedient servirà per identificar els propietaris dels vaixells, que podrien ser sancionats per dur a terme una activitat sense autorització i en un indret natural protegit.
Podrien afrontar multes per la manca de permís, que es podrien incrementar per ocupar espais naturals amb protecció. El departament també ha ordenat al seus serveis d'inspecció perquè, en cas de detectar una altra festa similar, aixequin acta i identifiquin els vaixells, el que possibilitarà la tramitació de nous expedients sancionadors. L'obertura d'aquest expedient arriba el dia després que l'entitat ecologista Salvem el Golfet denunciés a les xarxes socials la celebració de festes amb multitud d'embarcacions a la zona de la cala de Massoni i la Banyera Russa, a la costa de Palafrugell (Baix Empordà).